Надежда Захариева
Магия

chitanka.info

Не можем с теб един без друг, не можем.

Усещам как душата ти тревожна

отчаяно в гърдите ти се блъска

и свойта свобода напразно търси.

И моята веднъж ли си помисли,

че свобода, ах, свобода и липсва…

А всъщност никой никого не спира

самичък своя път да си избира.

И никой никого не ще упрекне,

ако напусне нашата пътека.

Но спра ли те, но викна ли: Стой тука!,

душата ми от тебе ще избяга.

Свободни сме, съвсем свободни ние.

И в туй е скрита страшната магия —

със свободата дето сме си дали,

с теб неразривно сме се оковали.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.